b"\n_START_ARTICLE_\nBersaljerai\n_START_PARAGRAPH_\nBersaljerai (it. bersaglieri) \xe2\x80\x93 kariuomen\xc4\x97s r\xc5\xab\xc5\xa1is, generolo Alessandro La Marmora sukurta 1836 m. Pjemonto kariuomen\xc4\x97je. V\xc4\x97liau perimta Italijos Karali\xc5\xa1kosios kariuomen\xc4\x97s._NEWLINE_\xc5\xbdodis bersaglieri rei\xc5\xa1kia 'taikl\xc5\xabs \xc5\xa1auliai'. Bersaljerai visais laikais buvo labai mobili p\xc4\x97stinink\xc5\xb3 r\xc5\xab\xc5\xa1is. B\xc5\xabdingas bersaljer\xc5\xb3 bruo\xc5\xbeas - pla\xc4\x8diabryl\xc4\x97 skryb\xc4\x97l\xc4\x97 (\xc5\xa1iais laikais - paradin\xc4\x97s uniformos dalis), papuo\xc5\xa1ta tetervino plunksnomis. Plunksnas bersaljerai d\xc4\x97vi net ant \xc5\xa1iuolaikini\xc5\xb3 kovos \xc5\xa1alm\xc5\xb3.\n_START_SECTION_\nBersaljer\xc5\xb3 kilm\xc4\x97\n_START_PARAGRAPH_\nGana neturtinga Savojos karalyst\xc4\x97 negal\xc4\x97jo i\xc5\xa1laikyti daug kavalerijos, tad jai reik\xc4\x97jo greitai judan\xc4\x8di\xc5\xb3 taikli\xc5\xb3 \xc5\xa1auli\xc5\xb3. \xc5\xa0ios r\xc5\xab\xc5\xa1ies kareiviai b\xc5\xabdavo labai fizi\xc5\xa1kai treniruoti ir taikl\xc5\xabs \xc5\xa1auliai. Bersaljerai buvo sukurti remiantis Pranc\xc5\xabzijos chasseurs 'med\xc5\xbeiotojai'. Bersaljerai buvo taip mokomi, kad gal\xc4\x97t\xc5\xb3 veikti padrika rikiuote, kad jiems nereik\xc4\x97t\xc5\xb3 tiesiogini\xc5\xb3 komand\xc5\xb3 ir nuolatin\xc4\x97s karinink\xc5\xb3 prie\xc5\xbei\xc5\xabros. Jie \xc5\xa1audydavo kiekvienas savo nuo\xc5\xbei\xc5\xabra, ne\xc5\xa1iodavosi po 60 \xc5\xa1ovini\xc5\xb3, kai paprasti p\xc4\x97stininkai j\xc5\xb3 ne\xc5\xa1davosi tik po 40. Pirmosios uniformos buvo juodos, su bryl\xc4\x97tomis skryb\xc4\x97l\xc4\x97mis. Buvo manoma, kad bryliai \xc5\xa1iek tiek apsaugo galv\xc4\x85 nuo kardo kir\xc4\x8dio._NEWLINE_Bersaljerai pirm\xc4\x85 kart\xc4\x85 vie\xc5\xa1umoje pasirod\xc4\x97 1836 m. kariniame parade. Pirmoji kuopa pra\xc5\xbeygiavo Turinu greita eisena (130 \xc5\xbeingsni\xc5\xb3 per minut\xc4\x99), kuri\xc4\x85 bersaljerai naudojo ir Antrojo pasaulinio karo metais, ir v\xc4\x97liau._NEWLINE_Bersaljerai iki \xc5\xa1iol b\xc4\x97ga tiek paraduose, tiek kareivin\xc4\x97se atlikdami \xc4\xafvairias pareigas. Naujoji kariuomen\xc4\x97s r\xc5\xab\xc5\xa1is patiko karaliui Karlui Albertui, kuris bersaljerus padar\xc4\x97 Pjemonto reguliariosios kariuomen\xc4\x97s dalimi._NEWLINE_XIX a. bersaljerai veikdavo kaip lengvieji, kautynes pradedantys p\xc4\x97stininkai (angl. skirmishers), \xc5\xa1onin\xc4\x97s saugos kareiviai, gyn\xc4\x99 kolonas ir rikiuotes i\xc5\xa1 \xc5\xa1on\xc5\xb3, o prireikus - ir kaip smogiamieji daliniai. Taip pat jie buvo paruo\xc5\xa1ti veikti kaip kaln\xc5\xb3 daliniai. 1872 m., atsiradus Alpi\xc5\xb3 \xc5\xa1auliams, prasid\xc4\x97jo konkurencija tarp \xc5\xa1i\xc5\xb3 elitini\xc5\xb3 kariuomen\xc4\x97s r\xc5\xab\xc5\xa1i\xc5\xb3._NEWLINE_Bersaljerai veik\xc4\x97 Italijos suvienijimo karuose. 1870 m. bersaljerai u\xc5\xbe\xc4\x97m\xc4\x97 Rom\xc4\x85, panaikindami popie\xc5\xbeiaus valstyb\xc4\x99 ir baigdami Italijos vienijim\xc4\x85._NEWLINE_Pirm\xc4\x85 kart\xc4\x85 ne Italijoje bersaljerai kariavo Kryme Krymo karo metu (1853-1856). Jie dalyvavo m\xc5\xab\xc5\xa1yje prie Juodojo upelio (angl. Battle of the Cernaia), bet daugiau kari\xc5\xb3 \xc5\xbeuvo nuo choleros, o ne nuo karo veiksm\xc5\xb3._NEWLINE_Krymo karo metu bersaljerai \xc4\x97m\xc4\x97 naudoti dar vien\xc4\x85 galvos dangal\xc4\x85 - purpurin\xc4\x99 ar raudon\xc4\x85 fes\xc4\x85 su m\xc4\x97lynu kutu, kuri\xc4\x85 per\xc4\x97m\xc4\x97 i\xc5\xa1 Pranc\xc5\xabzijos zuav\xc5\xb3, su kuriais buvo s\xc4\x85jungininkai._NEWLINE_1860 m. Sardinijos karalyst\xc4\x97s armijai (Armata Sarda) tampant Karali\xc5\xa1k\xc4\x85ja Italijos armija (Regio Esercito) joje buvo 12 bersaljer\xc5\xb3 pulk\xc5\xb3. Bersaljerai sudar\xc4\x97 lengv\xc5\xb3j\xc5\xb3 p\xc4\x97stinink\xc5\xb3 batalionus naujosios armijos brigadose ir divizijose. XIX a. pabaigoje bersaljerai b\xc5\xabdavo korpus\xc5\xb3 rezervas.\n_START_SECTION_\nBersaljerai XX a.\n_START_PARAGRAPH_\nPirmajame pasauliniame kare 12 bersaljer\xc5\xb3 pulk\xc5\xb3 patyr\xc4\x97 didelius nuostolius. I\xc5\xa1 210 000 bersaljer\xc5\xb3 ~32000 \xc5\xbeuvo, ~50 000 buvo su\xc5\xbeeista. Po karo pertvarkant Italijos kariuomen\xc4\x99 buvo suma\xc5\xbeintas bersaljer\xc5\xb3 pulk\xc5\xb3 dydis - juos sudar\xc4\x97 tik du batalionai. Pagal kei\xc4\x8diam\xc4\x85 karin\xc4\x99 doktrin\xc4\x85 bersaljerai tur\xc4\x97jo padidinti Italijos mobiliojo kariavimo galimybes._NEWLINE_Pokario metais bersaljerus pavert\xc4\x97 dviratinink\xc5\xb3 kariuomene, jie tur\xc4\x97jo kartu su kavalerija kautis vadinamosiose Celeri ('greitosiose') divizijose. Buvo tikimasi, kad auk\xc5\xa1tos moral\xc4\x97s agresyv\xc5\xabs elitiniai daliniai geb\xc4\x97s \xc4\xafveikti pozicinio karo s\xc4\x85sting\xc4\xaf, kuriuo pasi\xc5\xbeym\xc4\x97jo 1915-18 m. apkas\xc5\xb3 karas. Bersaljerai buvo Italijos kariuomen\xc4\x97, tinkanti veikti kartu su tankais ir kavalerija. 1939 m. Italija \xc4\x97m\xc4\x97 formuoti tank\xc5\xb3 ir motorizuotas divizijas, kiekvienoje j\xc5\xb3 buvo po bersaljer\xc5\xb3 pulk\xc4\x85._NEWLINE_Antrojo pasaulinio karo metais bersaljer\xc5\xb3 pulkai buvo i\xc5\xa1pl\xc4\x97sti pridedant tre\xc4\x8di\xc4\x85 bersaljer\xc5\xb3 batalion\xc4\x85. Ta\xc4\x8diau kariuomen\xc4\x97 i\xc5\xa1laik\xc4\x97 geresn\xc4\x99 bersaljer\xc5\xb3 kokyb\xc4\x99, nes \xc4\xaf bersaljerus imdavo auk\xc5\xa1tesnius ir i\xc5\xa1tvermingesnius nei vidutiniai \xc5\xa1auktinius. J\xc5\xb3 intensyvios fizin\xc4\x97s treniruot\xc4\x97s ir taiklumo ugdymas tur\xc4\x97jo i\xc5\xa1laikyti tradicines bersaljer\xc5\xb3 savybes._NEWLINE_Bersaljerai 1940 m. kariavo piet\xc5\xb3 Pranc\xc5\xabzijoje ir Graikijoje. Pirmieji bersaljerai \xc5\xa0iaur\xc4\x97s Afrikoje buvo 10-tasis bersaljer\xc5\xb3 pulkas, \xc4\xaf Libij\xc4\x85 atvyk\xc4\x99s 1941 m. prad\xc5\xbeioje."